  Майя Бывальцева Мерлык удысъя Росси азьмуртлэсь куартолэзе кутэм пуктэтъёссэ быдэсъян элькунын умой пуктэмын. 10-тӥ оштолэзе журналистъёслы со сярысь вераз Удмуртилэн тӧроезлэсь ужзэ огдырлы быдэсъясь Александр Бречалов. «Туннэ ми мерлык удыслы саклык висъямы. Нылпи садъёсын интыос кылдытон ласянь пуктэтэз быдэсъян бордын Удмуртиын умой ужало, мон со сярысь азьвыл но тодӥсько ни вал. <…> Оглом та удысъя куинь пуктэтъёсысь ваньмыз сямен ӧръёсъя ми быдэстӥськомы. Милям уждунъя юан вань, но со милям гинэ ӧвӧл. Та ласянь нокыӵе оскытонъёс но валэктонъёс сётыны али дась ӧвӧл. Но дышетӥсь удысуж, эмчи удысуж, эм ужась — со валтӥсь луыны кулэ», — вераз со. Мер удысъя куартолэзь пуктэтъёсты улосвылын быдэсъянлы йылпумъянъёс сярысь элькун кивалтэтлэн тӧроезлэн воштӥсезлэсь ужзэ быдэсъясь Наталья Сударикова вераз. Солэн кылъёсызъя, 3–7 аресъем покчиослы нылпи садъёсын интыос кылдытон программая 2013–2016 аръёсы Удмуртиысь нылпи садъёсын 7 сюрслэсь трос интыос усьтэмын. Али элькунын 102 сюрс 166 пиналъёс садъёсы ветло. Огъя кун экзаменлэсь пайдалыксэ будэтон но устолыко пиналъёслы но егитъёслы юрттон ӧръёсъя йылпумъянъёс таӵеесь: 2016-тӥ арын Удмуртиысь 10 школаос Россиысь 500 устоосыз пӧлы шедизы но 4 школаос 200 устоосыз гурт школаос пӧлы, дышетскисьёслэн Росси Олимпиадазылэн йылпумъян люкетаз вормисьёслэн но призёръёслэн лыдзыя элькун куинетӥ арзэ ни сизьыметӥ инты басьтэ. Эмчиослэн лыдзы (10 сюрс адямилы 42,8) но шоръёзо эм ужасьёслэн лыдзы (10 сюрс адямилы 102) элькунамы Россиысь но Приволжск федерал округысь шор-куспо лыдпусъёслэсь вылӥынгес. Гурт ёросъёсы ужаны мынэм 462 эмчиос быдэн 1 миллион манет юрттэт басьтӥзы. Нимысьтыз саклык висъяське коньдэт чотын ужасьёслэсь уждунзэс будэтонъя но со дыре ик эм, дышетон но мерлыко юрттӥськетъёслэсь ӟечлыксэс будэтонъя косонлы. Уждун тыронъя пуктэм ужпумъёс Удмуртиын 2013-тӥ арысен быдэстӥсько. Тегъёс: Политика Мерлык Дышетон Ижкар Удмуртия уждун тазалыкезутён НатальяСударикова АлександрБречалов  